Palestyne wil oor jaar vrede met Israel hêFoto: http://www.i24news.tv/ Jordanië het Woensdag ’n ontwerpresolusie by die VN-Veiligheidsraad ingedien waarin vrede met Israel binne ’n jaar in die vooruitsig gestel word. Die algemene vertolking is dat Jordanië die resolusie met die instemming van die Paletynse owerheid gedoen het. Die Palestynse verteenwoordiger by die VN het trouens aangedui dat daar nog oor die teks onderhandel kan word. In teorie kan die stemming hieroor binne 24 uur plaasvind, maar daar sal na verwagting ’n gekibbel oor die bewoording wees, en die stemming kan dalk nooit plaasvind nie. Volgens die resolusie moet Oos-Jerusalem die hoofstad van die staat Palestina wees. Jerusalem moet gesamentlik die hoofstad van Palestina en Israel wees. Die resolusie eis ook dat Israel na die grense van die Wes-Oewer en die Gasastrook van voor 1967 terugkeer. Die resolusie het ten doel om uiting te gee aan die visie van twee onafhanklike, demokratiese en welvarende state. Israel het reeds die VSA genader om die voorstel te veto. Hoewel Israel nou ook ’n tweestaatoplossing voorstaan, verwerp dit die aandrang op die herstel van die 1967-grense, onder meer weens veiligheidsoorwegings. Hoewel die oë op die VSA gerig is om te sien of dit die resolusie sal veto, is daar ander lande met vetoreg wat aan ‘n ander resolusie werk. Brittanje, Frankryk en Duitsland werk aan ’n resolusie wat op ’n oplossing deur onderhandelinge fokus. Israel is daarteen gekant dat die VN ’n “oplossing” afdwing, en beywer hom daarvoor dat die oplossing deur voortgesette onderhandelings bereik word. Die onderhandelinge tussen Israel en die Palestynse owerheid van Mahmud Abbas, het egter tot stilstand geknars na die owerheid ’n eenheidsregering met Hamas gevorm het. Hamas beheer die Gasastrook en dring op die vernietiging van Israel aan. Israel beplan nie om onderhandelinge te hervat so lank Hamas deel daarvan is nie. Bronne: ANP, Reuters, Trouw, Times of Israel